Tožba, vložena 18. julija 2022 – Columbus Stainless/Komisija
(Zadeva T-445/22)
Jezik postopka: angleščina
Stranki
Tožeča stranka: Columbus Stainless (Pty) Ltd (Middleburg, Južna Afrika) (zastopnika: L. Catrain González in F. Pili, odvetnika)
Tožena stranka: Evropska komisija
Predloga
Tožeča stranka Splošnemu sodišču predlaga, naj:
Izvedbeno uredbo Komisije (EU) 2022/664 z dne 21. aprila 2022 o spremembi Izvedbene uredbe (EU) 2019/159 o uvedbi dokončnih zaščitnih ukrepov proti uvozu nekaterih izdelkov iz jekla1 razglasi za nično v celoti ali v delu, v katerem se nanaša na tožečo stranko;
Komisiji naloži plačilo stroškov postopka.
Tožbeni razlogi in bistvene trditve
Tožeča stranka v utemeljitev tožbe navaja tri tožbene razloge.
Prvi tožbeni razlog, razdeljen na dva dela: Komisija pred sprejetjem izpodbijane uredbe ni objavila obvestila o začetku in ni izvedla preiskave v skladu z Uredbo (EU) 2015/478 Evropskega parlamenta in Sveta z dne 11. marca 2015 o skupnih pravilih za uvoz.1 Tožeča stranka trdi, da opustitev Komisije pomeni resno kršitev prava Unije, ker so z njo kršeni, prvič, določbe in temeljna načela osnovne zaščitne uredbe, kakor se razlaga glede na pravila STO (prvi del prvega tožbenega razloga), ter drugič, temeljna pravica tožeče stranke do obrambe (drugi del prvega tožbenega razloga).
Drugi tožbeni razlog: z obrazložitvijo Komisije v izpodbijani uredbi niso izpolnjena merila, določena v členu 296 PDEU in ustaljeni sodni praksi, s katerimi se zahteva, da mora biti obrazložitev prilagojena naravi zadevnega akta ter jasno in nedvoumno izražati razlogovanje zadevne institucije.
Tretji tožbeni razlog: ocena Komisije glede pogojev za naložitev zaščitnih ukrepov proti uvozom iz Južne Afrike temelji na več očitnih napakah pri presoji upoštevnih dejstev, zaradi katerih so bili sprejeti izpodbijani ukrepi.
____________
1 UL 2022, L 121, str. 12.
1 UL 2015, L 83, str. 16.